Winter vnd dú frowe min
Winter vnd dú frowe min·
was leides habe ich ú getan·
dc ir mich alsus lâsset sin·
ane froͤide vnd ane lieben wan·
nebel sne rifen die verklagte ich wol·
mide ich úwern schonen lib
dc sint dú leit dú ich von ú dol·

Werbe ich niht mit trúwen gar·
vmb ir vil minneklichen lib·
son gespreche ich niemer war·
si ist mir lieb vúr ellú wib·
wolte got wer ich ir lieb vúr alle man·
min herze ist ir mit truwen bi
vnd kan dc nieman vnder stan·

Wer gab ú so schonen lib·
dc er ú gab niht gvͤte mê·
zwar ir sit ein mvͤlich wib·
dc ir den lúten tůt so we·
ir mvget den tôren twingen als ir twinget mich·
dc er vergisset siner zuht
vnd als vnschone richet sich·

Ane guͤte ist schoͤne ein wiht·
es ist pris swelh wib si beide hat·
we wie liebe dem geschiht·
des genade ein so gv̊t wib gevat·
so dc sin lieb sin leit ir nâh ze herzen gê·
wibes schoͤne troͤstet wol
so froͤit ir guͤte dannoch mê·

Deutsche Philologie
Deutschland
13. Jahrhundert
Mittelhochdeutsch
Versdichtung
Codex Manesse